Crash Bandicoot 3: Warped
Juoni

Tohtori Neo Cortexin avaruusaseman ja Cortex Vortexin kappaleet putoavat Maan ilmakehään ja osuivat Vamppasaarella olevaan temppeliin, jossa vankina ollut ilkeä naamio, Uka Uka, pääsee vapaaksi. Hän moittii tohtori Neo Cortexia jalokivien ja kristallien menettämisestä, mutta kiitollisena vapautumisestaan värvää Cortexin sekä toisen tiedemiehen, tohtori Nefarious Tropyn osaksi suunnitelmaansa kerätä kristallit uudelleen maailmanvalloitusta varten. Crash Bandicoot, Coco Bandicoot, Aku Aku ja Polar olivat kuulleet Uka Ukan kaikuvan naurun, ja Aku Aku kertoo Uka Ukan olevan hänen veljensä, jonka hän vangitsi kauan sitten julmuutensa vuoksi. Crash, Coco ja Aku Aku selvittävät tiensä N. Tropyn rakennuttaman aikakoneen luokse. Sen aikamatkustusalueilla olevilla painikkeilla Crash ja Coco voivat avata portaaleja eri aikakausilla sijaitseviin tasoihin etsiäkseen kristallit ja jalokivet ennen kuin Cortexin kätyrit löytävät ne.
He eivät kuitenkaan liiku kaikissa tasoissa jalan. Crashin on osassa tasoista ajettava moottoripyörällä tai ratsastettava Baby T -nimisellä Tyrannosaurus rexin poikasella, Cocon on ratsastettava Pura-nimisellä tiikerillä tai ajettava vesiskootterilla, ja heidän molempien on myös lennettävä lentokoneella. Kun keskiaikaisella teemalla koristellun aikamatkustusalueen kristallit ovat kerätty, Crash kohtaa taistelussa Rooman valtakunnan gladiaattoriareenalla Tiny Tigerin ja saa tämän voitettuaan käyttöön uutena kykynä superlatautuvan keholäimäyksen (engl. Super Charged Body Slam). Kun arabialaisella teemalla koristellun aikamatkustusalueen kristallit ovat kerätty, Crash kohtaa taistelussa jääkaudella Dingodilen, Cortexin uusimman mutanttipalvelijan, joka käyttää aseenaan liekinheitintä, ja saa tämän voitettuaan käyttöön kyvyn kaksoishyppyyn (engl. Double Jump). Kun itämaisella teemalla koristellun aikamatkustusalueen kristallit ovat kerätty, Crash kohtaa taistelussa kolmella eri aikakaudella itse N. Tropyn ja saa tämän voitettuaan käyttöön tavallista pyörähdystä tehokkaamman kuolemantornadopyörähdyksen (engl. Death Tornado Spin).
N. Tropyn häviön jälkeen aikakone alkaa vähitellen hajota, Uka Ukan ja Cortexin varoittaessa, että sillä voi olla odottamattomia seurauksia. Kun egyptiläisellä teemalla koristellun aikamatkustusalueen kristallit ovat kerätty, Coco ja Pura kohtaavat avaruusaluksella Kuussa taistelussa tohtori N. Ginin rakentaman uuden voimakkaamman mechan. Voitettuaan he saavat käyttöön hedelmäsingon (engl. Fruit Bazooka). Kun Crash lopulta kerää tulevaisuuden suurkaupungin teemalla koristellulta aikamatkustusalueelta viimeiset viisi kristallia, Crash ja Aku Aku kohtaavat Cortexin ja Uka Ukan taistelussa aikakoneen generaattorihuoneessa. Vaikka Crash voittaa Cortexin ja saa käyttöönsä juoksukengät (engl. Speed Shoes), Uka Uka toteaa, ettei kaikki ole ohi niin kauan kuin Crash ei ole kerännyt kaikkia jalokiviä.
Crashin ja Cocon kerättyä 42 jalokiveä sekä aikahaasteista 28 reliikkiä, Crash ja Aku Aku kohtaavat Cortexin uudessa taistelussa, jonka päätteeksi aikakone tuhoutuu ja imee Uka Ukan, Cortexin ja N. Tropyn portaaliin, joka lähettää heidät kauas esihistorialliseen menneisyyteen. Siellä Cortex ja N. Tropy muuttuvat vauvoiksi, jotka riitelevät Uka Ukasta ja siitä kumpi valloittaa maailman. Crash, Coco, Aku Aku, Polar, Pura ja Baby T palaavat kotiin ja uskovat, etteivät näe vihollisiaan uudestaan vielä pitkään aikaan.